**PRAVILA NATJEČAJA**

**1)** Organizator Natječaja je Županijski savjet mladih Koprivničko-križevačke županije.

**2)** Natječaj se organizira u svrhu definiranja vizualnog identiteta Županijskog savjeta mladih Koprivničko-križevačke županije.

**3)** Natječaj je otvoren za dizajnere, ilustratore, umjetnike i sve ostale kreativne **punoljetne** građane koji imaju hrvatsko državljanstvo i prijavljeno prebivalište u Republici Hrvatskoj. Svaki autor/ica ima pravo sudjelovanja na ovom Natječaju s više radova.

**4)** Na Natječaj se prijava i rad/ovi dostavljaju isključivo elektroničkom poštom **na e-mail adresu**: [pisarnica@kckzz.hr](mailto:pisarnica@kckzz.hr)

Prijava mora sadržavati:

- naslov e-maila: Prijava na Natječaj za izradu idejnog rješenja logotipa Županijskog savjeta mladih Koprivničko-križevačke županije,

- osobni podaci autora: ime i prezime, mjesto/grad, adresa, broj mobitela,

- kratko tekstualno obrazloženje rada,

- rad u PDF formatu sukladno navedenim uvjetima iz točke II. ovog Natječaja.

Natječaj je otvoren od **10. rujna 2018. do 10. listopada 2018. godine**.

Svi će sudionici/e natječaja primit će obavijest o rezultatima natječaja putem e-maila.

**5)** Iz Natječaja će biti isključeni radovi

a. koji su uvredljivi za bilo koju društvenu skupinu, promiču nasilje i netoleranciju te krše osnovna ljudska prava i slobode;

b. koji krše autorska prava.

**6)** Organizator Natječaja ne preuzima odgovornost za bilo kakve nesuglasice i sporove vezane uz vlasništvo i autorska prava koja natjecatelji pošalju na Natječaj.

**7)** Kriteriji pri ocjenjivanju radova:

a. inovativnost,

b. kreativnost,

c. razrađenost ideje i cjelokupna kvaliteta rada.

Prijave će, na temelju gore navedenih kriterija, ocjenjivati Povjerenstvo sastavljeno od članova Županijskog savjeta mladih Koprivničko-križevačke županije.

**8)** Autoru/ici odabranog rada dodijelit će se **novčana nagrada u ukupnom iznosu od 1.000,00 (tisuću) kuna,** koja će biti isplaćena nakon potpisivanja ugovora o autorskom djelu.

**9)** Autor/ica izabranog rješenja osobno je odgovoran/a za logotip te garantira da ne postoje prava trećih osoba i da će sve eventualne zahtjeve trećih osoba rješavati osobno i bez dodatne naknade.

Autor/ica izabranog rješenja prepušta ostvarivanje autorskog prava u dijelu reproduciranja, distribucije i predstavljanja javnosti Županijskog savjeta mladih Koprivničko-križevačke županije, sponzorima i medijima, vremenski, prostorno, dimenzijski i količinski neograničeno, u bilo kojem elektroničkom, tiskovnom ili inom mediju u svrhu promidžbe Županijskog savjeta mladih Koprivničko-križevačke županije te se za takovo korištenje autorskog djela odriče honorara u bilo kojem obliku kao i prava na potraživanje autorske naknade.

**10)** Organizator ne snosi nikakvu odgovornost za bilo kakve sporove vezane uz vlasništvo, odnosno autorska prava nad poslanim radovima. U slučaju da sudionici/e Natječaja pošalju radove, a da nad istima nisu nositelji autorskog prava ili da na drugi način zloupotrijebe tuđa prava, Organizator za takav slučaj ne snosi nikakvu odgovornost.

**11)** Organizator zadržava pravo modifikacije odabranog logotipa u suradnji s autorom/icom.

Ime i prezime autora/ica bit će objavljeno na službenim internetskim stranicama Koprivničko-križevačke županije, društvenim mrežama Županijskog savjeta mladih Koprivničko-križevačke županije te u medijima.

Organizator zadržava pravo da između pristiglih radova na natječaj ne izabere pobjednički rad i poništi natječaj, ako ocijeni da niti jedan rad ne ispunjava zadane kriterije.

**12)** Sve informacije o Županijskom savjetu mladih Koprivničko-križevačke županije, njegovom ustrojstvu i djelokrugu mogu se vidjeti na poveznici <https://kckzz.hr/category/zupanijska-skupstina/savjet-mladih/> .

**13)** Dostavom prijave i rada/ova na Natječaj svi natjecatelji prihvaćaju ova Pravila.

**ŽUPANIJSKI SAVJET MLADIH**

**KOPRIVNIČO-KRIŽEVAČKE ŽUPANIJE**